Útför Vilhjálms Einarssonar Heiðurfélaga ÍSÍ fór fram frá Hallgrímskirkju í dag , föstudaginn 10. janúar . Fjölmenni var við athöfnina enda Vilhjálmur þekktur einstaklingur og vinsæll . Lárus L. Blöndal forseti ÍSÍ var einn af kistuberum við athöfnina . Hér fyrir neðan má sjá kveðjuorð frá ÍSÍ sem ekki náðist að birta í Morgunblaðinu í dag en birt verður einhvern næstu daga líkt og fjöldi annarra greina um Vilhjálm . Blessuð sé minning Vilhjálms Einarssonar . Kveðja frá Íþrótta - og Ólympíusambandi Íslands Það er með söknuði sem við kveðjum Vilhjálm Einarsson , Heiðursfélaga ÍSÍ . Hans verður minnst sem eins fræknasta íþróttamanns Íslands , fyrr og síðar . Vilhjálmur var fyrstur Íslendinga til að vinna til verðlauna á Ólympíuleikum er hann vann silfurverðlaun á leikunum í Melbourne árið 1956 og setti þar Ólympíumet sem hann átti í tvær klukkustundir . Enginn annar Íslendingur hefur sett Ólympíumet , hvorki fyrr né síðar . Vilhjálmur var fimm sinnum kjörinn Íþróttamaður ársins og er sá Íslendingur sem hefur oftast hlotið þá nafnbót og hann var einnig fyrstur allra útnefndur í Heiðurshöll ÍSÍ . Afrek hans verða ekki öll tíunduð hér en engum dylst að Vilhjálmur var framúrskarandi íþróttamaður og mikilvæg fyrirmynd fyrir íþróttafólk á öllum aldri . Það er með ólíkindum að Íslandsmet sem Vilhjálmur setti árið 1960 standi enn og það vekur bæði undrun og aðdáun að ganga fram hjá vel heppnuðu listaverki við Vilhjálmsvöll á Egilsstöðum sem sýnir lengd silfurstökksins frá Ólympíuleikunum í Melbourne . Með því listaverki og öðrum heimildum sem gert hafa stökkinu og afrekum Vilhjálms góð skil , mun silfurstökk Vilhjálms halda áfram að veita íþróttafólki framtíðarinnar innblástur . Vilhjálmur var einnig farsæll skólastjórnandi og lagði sitt af mörkum til menntunar - og uppeldismála í landinu . Hann var sæmdur riddarakrossi Hinnar íslensku fálkaorðu árið 2006 fyrir framlag sitt í þágu íþrótta - og uppeldismála . Vilhjálmur var í góðu sambandi við skrifstofu ÍSÍ og hann var duglegur að mæta á viðburði sem Heiðursfélagar ÍSÍ taka þátt í . Hann sýndi starfi sambandsins og hreyfingarinnar allrar áhuga og naut þess að hitta unga sem aldna félaga í hreyfingunni við hátíðleg tækifæri , rifja upp gamla tíma og gefa góð ráð . Hans var saknað á hófi Íþróttamanns ársins í desember síðastliðnum þar sem hann lét sig yfirleitt ekki vanta . Má segja að það hafi verið táknrænt að andlát hans bar að sama kvöld og sú hátíð fór fram , í ljósi þess að hann hafði hlotið titilinn Íþróttamaður ársins oftar en nokkur annar . Stjórn og starfsfólk ÍSÍ sendir Gerði eiginkonu Vilhjálms og fjölskyldunni allri dýpstu samúðarkveðjur .